Životopis
Krešimir Bušić rođen je 10. travnja 1970. godine u Vinkovcima. U rodnom gradu završio je osnovnu i srednju školu. Hrvatske studije Sveučilišta u Zagrebu upisuje akademske godine 1993.∕94. Tijekom studija aktivan je u studentskim organizacijama te je sudjelovao u osnivanju dva studentska časopisa Skopus i Student, a u potonjem je kraće vrijeme obnašao i dužnost zamjenika urednika. Godine 1999. izradio je i obranio diplomski rad pod naslovom Hrvatska u doba bana Josipa baruna Šokčevića (1859. – 1867.). Nakon povratka u rodni grad zaposlio se u Vukovaru gdje školske godine 1999./2000. radi u Gimnaziji Vukovar, Industrijsko-tehničkoj i II. osnovnoj školi kao profesor povijesti i sociologije. Od kraja 2000. do kraja rujna 2009. godine zaposlen je u Institutu društvenih znanosti Ivo Pilar u Zagrebu na projektu istraživanja starijega hrvatskoga iseljeništva Hrvati kao dio multikulturalnoga identiteta okolnih zemalja voditelja prof. dr. sc. Dragutina Pavličevića. Na projektu uže područje rada bilo mu je istraživanje prošlosti autohtonih hrvatskih zajednica Bunjevaca i Šokaca u Bačkoj i Baranji tj. Mađarskoj i Srbiji. Također surađuje i na projektu Domovinski rat voditelja projekta dr. sc. Josipa Jurčevića. Akademske godine 2000./2001. upisuje poslijediplomski studij Hrvatske povijesti na Filozofskom fakultetu Sveučilišta u Zagrebu te pod vodstvom mentora prof. dr. sc. Marijana Maticke 2006. godine obranio je magistarsku radnju pod naslovom Društveno, kulturno i političko organiziranje bačkih Hrvata-Bunjevaca 1918.-1941. (Uloga bunjevačkih elita u procesu nacionalne integracije i modernizacije hrvatske zajednice u Bačkoj) Iste 2006. godine zaposlen je u Institutu društvenih znanosti Ivo Pilar – Centar Vukovar. Akademske godine 2006./2007. upisuje izvan doktorski studij hrvatske povijesti na Hrvatskim studijima Sveučilišta u Zagrebu gdje pod mentorskim vodstvom prof. dr. sc. Josipa Jurčevića izrađuje doktorski rad pod naslovom Bački Hrvati u kulturnim institucijama NDH 1941.-1945. Tijekom dosadašnjega znanstvenog rada objavio je više znanstvenih, stručnih i publicističkih članaka u domovini i inozemstvu. Član je više društvenih i kulturnih organizacija kao i povijesnih društava u Vinkovcima, Vukovaru i Zagrebu. Oženjen je i otac je dvoje djece te živi u Vukovaru.